Ġlied bejn l-Armenja u l-Ażerbajġan fuq ir-reġjun Nagorno-Karabakh
Il-forzi tal-Armenja u l-Ażerbajġan qed jiġġieldu dwar ir-reġjun Nagorno-Karabakh, u twaqqa' tal-inqas ħelikopter wieħed tal-Ażerbajġan. L-Armenja qalet li l-Ażerbajġan beda jattakkaha mill-art u mill-ajru u wara ddikjarat l-liġi marzjali. Min-naħa tiegħu, l-Ażerbajġan qal li kien qed jirrispondi għal attakk tal-Armeni. Iż-żewġ naħat irrappurtaw il-mewt ta' ċivili. Il-kunflitt li ilu għaddej, reġa' intensifika fl-aħħar xhur. Il-President tat-Turkija, Recep Tayyip Erdogan wiegħed l-appoġġ ta' pajjiżu għall-Ażerbajġan u qal li l-Armenja hija l-akbar theddida għall-paċi u t-trankwilità fir-reġjun. Il-Ministeru għall-Affarijiet Barranin tar-Russja sejjaħ għal waqfien immedjat mill-ġlied u għal taħditiet għal stabbilizzazzjoni tas-sitwazzjoni. Kemm l-Armenja kif ukoll l-Ażerbajġan kienu parti mill-ex Unjoni Sovjetika qabel din falliet fl-1991.